b'\n_START_ARTICLE_\nVilko ir\xc5\xa1tva\n_START_PARAGRAPH_\nVilko ir\xc5\xa1tva (vok. Wolfsschanze)\xc2\xa0\xe2\x80\x93 \xc4\xaftvirtintas Hitlerio bunkeris tuometiniuose Rytpr\xc5\xabsiuose, i\xc5\xa1 kurio Antrojo pasaulinio karo metais Hitleris vadovavo Vokietijos ginkluotosioms paj\xc4\x97goms\xc2\xa0\xe2\x80\x93 Vermachtui.\n_START_SECTION_\nIstorija\n_START_PARAGRAPH_\nBunkeris yra dabartin\xc4\x97je Lenkijos teritorijoje, netoli senos pr\xc5\xabs\xc5\xb3 gyvenviet\xc4\x97s Raistpilio dab. Kent\xc5\xa1yno (lenk. K\xc4\x99trzyn, vok. Rastenburg) miestelio. \xc5\xa0i Rytpr\xc5\xabsi\xc5\xb3 dalis 1945\xc2\xa0m. atiteko Lenkijos Liaudies Respublikai. Pavadinimas kil\xc4\x99s nuo Hitlerio pseudonimo \xe2\x80\x9eVilkas\xe2\x80\x9c, kur\xc4\xaf jis naudojo savo asmenin\xc4\x97je korespondencijoje tre\xc4\x8diajame de\xc5\xa1imtmetyje. Bunkeris buvo skirtas 1941\xc2\xa0m. bir\xc5\xbeelio 22 d. invazijai \xc4\xaf TSRS (kodinis pavadinimas Operacija Barbarosa) ir naudojamas iki 1945\xc2\xa0m. sausio 25 d., kuomet Raudonoji armija pasiek\xc4\x97 Vengo\xc5\xbeevo (vok. Angerburg) miestel\xc4\xaf, esant\xc4\xaf u\xc5\xbe 16\xc2\xa0km._NEWLINE_Bunker\xc4\xaf sudar\xc4\x97 40 gyvenam\xc5\xb3j\xc5\xb3, \xc5\xabkini\xc5\xb3 ir administracini\xc5\xb3 pastat\xc5\xb3, 7 sunkieji ir 40 lengv\xc5\xb3j\xc5\xb3 gel\xc5\xbebetonio bunkeri\xc5\xb3. Bunkeri\xc5\xb3 auk\xc5\xa1\xc4\x8diai nuo \xc5\xa1e\xc5\xa1i\xc5\xb3 iki a\xc5\xa1tuoni\xc5\xb3 metr\xc5\xb3 auk\xc5\xa1\xc4\x8dio, i\xc5\xa1 vir\xc5\xa1aus apsodinti mi\xc5\xa1ku. \xc4\xae bunker\xc4\xaf buvo atvesta gele\xc5\xbeinkelio linija, \xc5\xa1alia \xc4\xafrengti du aerodromai, telefono ry\xc5\xa1ys su Berlynu ir fronto linija. Bunkeryje dirbo 2 100 karinink\xc5\xb3, kareivi\xc5\xb3 ir civili\xc5\xb3. Prieigos u\xc5\xbemaskuotos, aplink esantys mi\xc5\xa1kai\xc2\xa0\xe2\x80\x93 u\xc5\xbeminuoti: 1945\xe2\x80\x931955\xc2\xa0m. tvarkant aplink\xc4\x85 \xc4\x8dia rasta 54 000 min\xc5\xb3. Bunkerio statybos taip pat \xc4\xafslaptintos, aplinkiniams gyventojams paskleisti gandai, kad \xc4\x8dia bus statomas chemijos fabrikas \xe2\x80\x9eAskania\xe2\x80\x9c._NEWLINE_\xe2\x80\x9eVilko ir\xc5\xa1tvos\xe2\x80\x9c bunkeri\xc5\xb3 sienos tur\xc4\x97jo du gel\xc5\xbebetonio apvalkalus. Pirmasis ir antrasis apvalkalai buvo 4 m storio, tarp apvalkal\xc5\xb3 paliktas tarpas buvo pripildytas akmen\xc5\xb3 skaldos, kad konstrukcija, esant b\xc5\xabtinybei, amortizuot\xc5\xb3. Kiekvieno bunkerio viduje tilpdavo apie 8 \xc5\xbemones. Vietos u\xc5\xbetekdavo tik porai kambari\xc5\xb3. Po karo amerikie\xc4\x8di\xc5\xb3 mokslininkai apskai\xc4\x8diavo, kad bunkeris b\xc5\xabt\xc5\xb3 atlaik\xc4\x99s net ir tiesiai ant jo numestos atomin\xc4\x97s bombos, tokios, kokia buvo numesta ant Hiro\xc5\xa1imos, sprogimo j\xc4\x97g\xc4\x85. _NEWLINE_Antrojo pasaulinio karo metu Hitleris bunkeryje praleido did\xc5\xbei\xc4\x85j\xc4\x85 savo laiko dal\xc4\xaf\xc2\xa0\xe2\x80\x93 daugiau negu 800 dien\xc5\xb3. \xc5\xa0iame bunkeryje 1944\xc2\xa0m. liepos 20 d. Klausas fon \xc5\xa0taufenbergas \xc4\xafvykd\xc4\x97 pasik\xc4\x97sinim\xc4\x85 nu\xc5\xbeudyti Hitler\xc4\xaf. Nenor\xc4\x97dami, kad Raudonoji armija pasinaudot\xc5\xb3 bunkeriu, vokie\xc4\x8diai besitraukdami bunker\xc4\xaf susprogdino. \xc5\xa0iuo metu bunkeryje \xc4\xafkurtas muziejus, per metus sulaukiantis apie 200 000 lankytoj\xc5\xb3._NEWLINE_Nors \xe2\x80\x9eVilko ir\xc5\xa1tva\xe2\x80\x9c buvo pagrindinis Hitlerio bunkeris karo metu, jis tur\xc4\x97jo j\xc5\xb3 ir kitose Reicho dalyse, vis\xc5\xb3 j\xc5\xb3 pavadinimuose taip pat fig\xc5\xabravo \xc5\xbeodis vilkas: Wolfsschlucht\xc2\xa0\xe2\x80\x93 Belgijoje, Wherwolf\xc2\xa0\xe2\x80\x93 Ukrainoje. Manoma, kad \xc5\xbeod\xc4\xaf vilkas Hitleris pasirinko neatsitiktinai, nes Senov\xc4\x97s Vokie\xc4\x8di\xc5\xb3 Auk\xc5\xa1tai\xc4\x8di\xc5\xb3 kalboje vardas Adolfas yra kil\xc4\x99s i\xc5\xa1 \xc5\xbeod\xc5\xbei\xc5\xb3 adal ir wolf, rei\xc5\xa1kian\xc4\x8di\xc5\xb3 kilming\xc4\x85 vilk\xc4\x85._NEWLINE_Art\xc4\x97jant Raudonajai armijai, bunkeriai buvo sunaikinti Hitlerio \xc4\xafsakymu. 10 ton\xc5\xb3 sprogmen\xc5\xb3 buvo sune\xc5\xa1ti \xc4\xaf bunkerio kambarius, bunkeris buvo sprogdinamas i\xc5\xa1 vidaus. Sprogimo metu kai kurie betono blokai, sveriantys ir po 10 ton\xc5\xb3, i\xc5\xa1sim\xc4\x97t\xc4\x97 100 m spinduliu, o mil\xc5\xbeini\xc5\xa1kos bunkerio sienos i\xc5\xa1siskyr\xc4\x97, kai kurie bunkeriai \xe2\x80\x9esulindo\xe2\x80\x9c \xc4\xaf \xc5\xbeem\xc4\x99 per 1-2 metrus._NEWLINE_Populiaraus kompiuterinio \xc5\xbeaidimo Wolf veiksmas taip pat vyksta \xe2\x80\x9eVilko ir\xc5\xa1tvoje\xe2\x80\x9c.'